
Javaslat átjárási szolgalmi jog gyakorlásával összefüggő döntés meghozatalára

Szombathely Megyei Jogú Város közigazgatási területén jelenleg 26 társasház és az Önkormányzat között áll fenn megállapodás a szolgalmi jog gyakorlásával összefüggésben. A megállapodások értelmében a társasházak vállalják, hogy az átjárási szolgalmi jog gyakorlásának biztosítása érdekében a hét minden napján 6:00 és 22:00 óra között nyitva tartják az átjárókat, ezáltal biztosítva a folyamatos és akadálymentes átjárást. Emellett kötelezettséget vállalnak a tulajdonukban álló, szolgalmi joggal terhelt épületrészek folyamatos fenntartására és karbantartására.
A megállapodások megkötésével az Önkormányzat vállalta, hogy a mindenkori költségvetési előirányzat keretei között megtéríti a társasházak részére a szolgalmi joggal terhelt épületrészek fenntartásával és karbantartásával összefüggésben felmerülő költségeket, az alábbiak szerint:


a) Az épületrész takarítási és megvilágítási költségeihez maximum bruttó 170 Ft/m2/hó összegben járul hozzá.
b) Az épületrész kisebb volumenű karbantartása során a társasház által fizetendő költség 50%-át megfizeti, amelynek keretében az éves karbantartási hozzájárulás összege nem haladhatja meg a bruttó 20 000,- Ft-ot, valamint
c) A b) pontban meghatározottnál nagyobb mértékű felújítási, karbantartási munkákhoz történő hozzájárulási igénye esetén a társasház indoklással alátámasztott költségkalkulációt készít, amelyről a tárgyévet megelőző év szeptember 15-ig köteles írásban értesíteni az Önkormányzatot. Az Önkormányzat fenntartja magának a jogot arra, hogy a mindenkori költségvetési előirányzat keretei között hozzájáruljon a szolgalmi joggal terhelt épületrész karbantartási költségeihez. Amennyiben az Önkormányzat költségvetése erre nem biztosít fedezetet, a társasház az Önkormányzattal szemben kártérítési igénnyel nem élhet. 

Szombathely Megyei Jogú Város Önkormányzata, valamint a Szombathely, Fő tér 7. szám alatti és a Szombathely, Fő tér 40. szám alatti társasházak 2013. április 24. napján támogatási megállapodást kötöttek a szolgalmi joggal terhelt épületrészek fenntartási és karbantartási költségeinek megtérítéséről.

A társasházak közös képviselője a 2026. augusztus 27. napján kelt levelében tájékoztatta az Önkormányzatot arról, hogy a Szombathely, Fő tér 7. és Fő tér 40. szám alatti átjárók falait ismeretlen személyek rendszeresen megrongálják, továbbá az átjárókat szükségleteik elvégzésére is használják.
A további károkozások megelőzése érdekében a közös képviselő - a terület képviselőjének egyetértésével - az átjárók mindkét oldalán elhelyezendő kapuk révén az átjárók 22:00 és 6:00 óra közötti időszakban történő lezárását tervezi.  Ennek keretében a Fő tér 7. szám alatti átjárónál rácsos kapu létesítésére bruttó 459 740,- Ft összegben, valamint az automatikus zár működtetéséhez szükséges villanyszerelési munkák elvégzésére kerül sor, bruttó 159 748,- Ft költséggel.
A Fő tér 40. szám alatti átjáró esetében a tervezett munkálatok a rácsos kapu létesítésére, az automatikus zár működtetéséhez szükséges villanyszerelési munkák elvégzésére terjednek ki. A munkálatok teljes költsége bruttó 854 324,- Ft.

A Társasház közös képviselője a szükséges és indokolt munkákat költségkalkulációval támasztotta alá, amely alapján a társasház az Önkormányzat pénzügyi hozzájárulását kéri a Szombathely, Fő tér 7. szám alatti átjáróban létesítendő rácsos kapu kivitelezési költségének 50 %-ához, bruttó 230 000,- Ft összegben, valamint a Szombathely, Fő tér 40. szám alatti átjáró felújítási költségeihez, bruttó 380 000,- Ft összegben. 
A kért támogatás fedezete a „Kommunális, városüzemeltetési és környezetvédelmi kiadások” előirányzaton belül, a „Szolgalmi joggal terhelt épületrész karbantartása” megnevezésű soron rendelkezésre áll.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjenek.

Szombathely, 2026. október „        ”



		/: Horváth Soma :/


HATÁROZATI JAVASLAT
….…./2026. (X.27.) VISB számú határozat

A Városstratégiai, Idegenforgalmi és Sport Bizottság megtárgyalta a „Javaslat átjárási szolgalmi jog gyakorlásával összefüggő döntés meghozatalára” című előterjesztést, és a Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 54. § (1) bekezdés 17. pontja alapján az alábbi döntést hozza:

A Bizottság támogatja a Szombathely, Fő tér 7. sz. alatti Társasház szolgalmi joggal terhelt épületrész felújítását a „Szolgalmi joggal terhelt épületrész karbantartása” előirányzat terhére bruttó 230 000,- Ft összeg erejéig, illetve a Szombathely, Fő tér 40. sz. Társasház esetében bruttó 380 000,- Ft összeg erejéig.

Felelős:	Dr. Nemény András polgármester
	Horváth Soma alpolgármester 
	Tóth Kálmán, a Bizottság elnöke
/a végrehajtás előkészítéséért: 
dr. Gyuráczné dr. Speier Anikó, a Városüzemeltetési és Városfejlesztési Osztály vezetője
Stéger Gábor, a Közgazdasági és Adó Osztály vezetője /

